b'\n_START_ARTICLE_\nJuozas Dalinkevi\xc4\x8dius\n_START_PARAGRAPH_\nJuozas Dalinkevi\xc4\x8dius (1893 m. bir\xc5\xbeelio 13 d. Pa\xc4\x85\xc5\xbeuoliuose, Ukmerg\xc4\x97s apskr. \xe2\x80\x93 1980 m. vasario 26 d. Kaune, palaidotas Pa\xc4\x85\xc5\xbeuoli\xc5\xb3 kapin\xc4\x97se) \xe2\x80\x93 geologas, geografas, mineralogas.\n_START_SECTION_\nBiografija\n_START_PARAGRAPH_\n1903\xe2\x80\x931911 m. mok\xc4\x97si Gardino realin\xc4\x97je gimnazijoje. 1911 m. \xc4\xafstojo \xc4\xaf Peterburgo universiteto fizikos ir matematikos astronomijos specialyb\xc4\x99, bet 1912 m. per\xc4\x97jo \xc4\xaf Peterburgo kalnakasybos institut\xc4\x85._NEWLINE_1919 m. paskirtas etatiniu asistentu Kalnakasybos instituto Mark\xc5\xa1eideryst\xc4\x97s ir geodezijos katedroje. Be to dirbo Valstybinio optikos instituto mokslinio skyriaus fiziku. 1923\xe2\x80\x931924 m. skait\xc4\x97 paskaitas geologin\xc4\x97s \xc5\xbevalgybos fakulteto studentams._NEWLINE_1924 m. gr\xc4\xaf\xc5\xbeo \xc4\xaf Lietuv\xc4\x85. 1925 m. Lietuvos universiteto geologijos katedros vyresnysis laborantas. 1926 m. \xc4\xafstojo \xc4\xaf Lietuvos universiteto Technikos fakulteto chemijos technologijos skyri\xc5\xb3. 1930 m. gavo technologo in\xc5\xbeinieriaus diplom\xc4\x85, paskirtas vyresniuoju asistentu. 1933 m. Graco universitete apgyn\xc4\x97 filosofijos daktaro disertacij\xc4\x85 geologijos ir mineralogijos srityje. 1935 m. apgyn\xc4\x97 habilitacin\xc4\xaf darb\xc4\x85, suteiktas privatdocento mokslinis laipsnis. Tais pa\xc4\x8diais metais prad\xc4\x97jo dirbti Vytauto Did\xc5\xbeiojo universiteto Matematikos-gamtos fakulteto Mineralogijos ir geologijos katedroje._NEWLINE_1940 m. jo pastangomis suorganizuotas pirmasis lietuvi\xc5\xb3 ir latvi\xc5\xb3 geolog\xc5\xb3 suva\xc5\xbeiavimas. 1941\xe2\x80\x931963 m. vadovavo Vilniaus universiteto Geologijos katedrai. 1941 m. paskirtas pirmuoju Lietuvos moksl\xc5\xb3 akademijos Geologijos instituto direktoriumi, kuriuo buvo iki 1944 m. 1946 m. i\xc5\xa1rinktas Lietuvos TSR moksl\xc5\xb3 akademijos nariu korespondentu. 1949\xe2\x80\x931952 m. Geologijos ir geografijos instituto direktoriaus pavaduotojas moksliniam darbui, 1946\xe2\x80\x931955 m. vadovavo stratigrafijos ir tektonikos sektoriui.\n_START_SECTION_\nDarbai\n_START_PARAGRAPH_\n1940 m. paskelb\xc4\x97 darb\xc4\x85 apie Vilniaus kra\xc5\xa1to geologij\xc4\x85, tyrin\xc4\x97jo kambro, ordoviko ir sil\xc5\xabro uolien\xc5\xb3 paplitim\xc4\x85 Lietuvoje, pateik\xc4\x97 pirm\xc4\x85 Lietuvos kvartero stratigrafin\xc4\x99 schem\xc4\x85. 1947 m. para\xc5\xa1\xc4\x97 darb\xc4\x85 apie mineralini\xc5\xb3 resurs\xc5\xb3 reik\xc5\xa1m\xc4\x99 pramon\xc4\x97s pl\xc4\x97totei, analizavo mineralini\xc5\xb3 \xc5\xbealiav\xc5\xb3 pasiskirstym\xc4\x85 geologiniame pj\xc5\xabvyje, j\xc5\xb3 sl\xc5\xabgsojimo s\xc4\x85lygas, tektonik\xc4\x85, atsargas, panaudojim\xc4\x85._NEWLINE_Lietuvos detali\xc5\xb3 geologini\xc5\xb3 \xc5\xbeem\xc4\x97lapi\xc5\xb3 sudarymo pradininkas. Pokario metais tyrin\xc4\x97jo Lietuvos ir gretim\xc5\xb3 kra\xc5\xa1t\xc5\xb3 devono stratigrafij\xc4\x85, Did\xc5\xbeiojo devoninio lauko uolien\xc5\xb3 sud\xc4\x97t\xc4\xaf, j\xc5\xb3 sl\xc5\xabgsojim\xc4\x85, koreliacij\xc4\x85. I\xc5\xa1analizavo Lietuvos permo atodang\xc5\xb3 ir gr\xc4\x99\xc5\xbeini\xc5\xb3 pj\xc5\xabvius, apib\xc5\xabdino faunos liekanas, sudar\xc4\x97 Baltijos sinekliz\xc4\x97s permo uolien\xc5\xb3 paplitimo \xc5\xbeem\xc4\x97lap\xc4\xaf. \xc5\xa0e\xc5\xa1tame de\xc5\xa1imtmetyje nagrin\xc4\x97jo Lietuvos ir viso Piet\xc5\xb3 Pabaltijo reljef\xc4\x85, geologin\xc4\x99 sandar\xc4\x85, tektonin\xc4\x99 ir paleogeografin\xc4\x99 raid\xc4\x85. Daug pastang\xc5\xb3 skyr\xc4\x97 Lietuvos geologijos muziejaus k\xc5\xabrimui._NEWLINE_1937 m. dalyvavo Tarptautinio geologinio kongreso XVII sesijoje Maskvoje, 1948 m. XVIII sesijoje Londone, mokslin\xc4\x97se konferencijose Leningrade, Maskvoje, Vorone\xc5\xbee, Minske, Rygoje, Vilniuje, Kaune. Ilg\xc4\x85 laik\xc4\x85 buvo Tarptautin\xc4\x97s kvartero asociacijos narys, TSRS nacionalinio geolog\xc5\xb3 komiteto, S\xc4\x85junginio tarp\xc5\xbeinybinio stratigrafinio komiteto narys, Pabaltijo tarp\xc5\xbeinybin\xc4\x97s regionin\xc4\x97s stratigrafin\xc4\x97s komisijos pirmininkas, daugelio mokslini\xc5\xb3 taryb\xc5\xb3, kit\xc5\xb3 komitet\xc5\xb3, draugij\xc5\xb3 narys._NEWLINE_Juozo Dalinkevi\xc4\x8diaus vardu pavadinta premija, teikiama \xc4\xafvertinant Lietuvos geolog\xc5\xb3 darbus.'